ai4bharat/Pralekha huggingface dataset:
कंपनी व्यवहार मंत्रालय
भारतीय दिवाळखोरी आणि नादारी मंडळाचा अधिनियम  2017 मध्ये IBBI कडून सुधारणा
भारतीय दिवाळखोरी आणि नादारी मंडळाने आज दिवाळखोरी आणि नादारी मंडळाच्या   सुधारित नियम 2020 ची अधिसूचना 5 ऑगस्ट 2020 पासून लागू केली.
दिवाळखोरी आणि नादारी संहिता, 2016  नुसार, व्यक्तीस कर्ज नसल्यास किंवा ती मालमत्तेच्या रकमेमधून संपूर्ण कर्ज देण्यास सक्षम असेल तर ऐच्छिक तरलता प्रक्रिया सुरू करण्यास सक्षम करते. कॉर्पोरेट व्यक्ती सदस्य किंवा भागीदार किंवा योगदानकर्त्यांद्वारे ठराव करून ऐच्छिक तरलता प्रक्रिया आयोजित करण्यासाठी दिवाळखोर व्यावसायिकांची नेमणूक करते. तथापि, अशा परिस्थिती उद्भवू शकतात ज्यांना लिक्विडेटर म्हणून दुसर्या रिझोल्यूशन व्यावसायिक नियुक्त करण्याची आवश्यकता असू शकते. नियमांमध्ये केलेली दुरुस्ती तरतूद करते की कॉर्पोरेट व्यक्ती सदस्य किंवा भागीदारांच्या किंवा ठराविक सहाय्यकांच्या ठरावानुसार दुसर्या दिवाळखोर व्यावसायिकांना लिक्विडेटर म्हणून नियुक्त करून लिक्विडेटरची जागा घेऊ शकते.
हा सुधारित अधिनियम 5.8.2020 पासून लागू होत आहे. हे अधिनियम, www.mca.gov.in आणि www.ibbi.gov.in या संकेतस्थळांवर उपलब्ध आहेत.D.Wankhede/S.Kane/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 335
पंतप्रधान कार्यालय
फ्रांसच्या अध्यक्षांचे राजनैतिक सल्लागार इमॅन्युअल बोन यांनी पंतप्रधान नरेंद्र मोदी यांची घेतली भेट
नवी दिल्ली, 5 जानेवारी 2023
फ्रान्सचे अध्यक्ष, इमॅन्युएल मॅक्रॉ यांचे राजनैतिक सल्लागार इमॅन्युएल बोन, यांनी आज म्हणजेच 5 जानेवारी 2023 रोजी पंतप्रधान नरेंद्र मोदी यांची भेट घेतली.
यावेळी झालेल्या चर्चेत, पंतप्रधानांनी, संरक्षण, सुरक्षा आणि हिंद-प्रशांत क्षेत्रासह दोन्ही देशातील धोरणात्मक भागीदारीचे मुद्दे अधोरेखित केले आणि विविध क्षेत्रात भारत आणि फ्रान्स यांच्यातील घनिष्ठ सहकार्यावर प्रकाश टाकला. भारताच्या G20 अध्यक्षपदाला फ्रान्सने दिलेल्या पाठिंब्याचे पंतप्रधानांनी स्वागत केले.
बोन यांनी, राष्ट्राध्यक्ष इमॅन्युएल मॅक्रॉ यांचा मैत्रीचा संदेश पंतप्रधानांपर्यंत पोहचवला. तसेच, राष्ट्रीय सुरक्षा सल्लागार अजित डोवाल यांच्याशी आज झालेल्या भेटीचे संक्षिप्त वृत्त पंतप्रधानांना दिले.
त्याशिवाय दोन्ही देशातील, इतर परस्पर सहकार्याची क्षेत्रे, ज्यात ऊर्जा आणि सांस्कृतिक क्षेत्रांचा समावेश होता, त्यावरही यावेळी चर्चा झाली.
बाली इथे अलीकडेच, राष्ट्राध्यक्ष इमॅन्युएल मॅक्रॉ यांच्याशी झालेल्या भेटीचे पंतप्रधानांनी स्मरण केले. तसेच, मॅक्रॉ यांना भारत भेटीचे आमंत्रणही दिले. मॅक्रॉ देखील भारतात येण्यास उत्सुक असल्याचे बोन यांनी यावेळी सांगितले.
N.Chitale/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
सौराष्ट्र तमिळ संगमममधील सहभागींना पंतप्रधानांनी दिल्या शुभेच्छा
सौराष्ट्र तमिळ संगमममधील सहभागींना पंतप्रधान नरेंद्र मोदी यांनी शुभेच्छा दिल्या आहेत.
सौराष्ट्र तमिळ संगममच्या ट्विटला प्रतिसाद देताना पंतप्रधानांनी ट्विट केले:
“आजपासून सुरु होणाऱ्या ऐतिहासिक सौराष्ट्र तमिळ संगममम कार्यक्रमामधील सर्व सहभागींना माझ्या शुभेच्छा. गुजरातमधील सौराष्ट्र प्रदेश आणि तामिळनाडूमधील संबंध पुरातन आणि दृढ आहेत. हा संगमम सांस्कृतिक संबंधांना आणि ‘एक भारत, श्रेष्ठ भारत’ च्या भावनेला बळ देईल.”
Jaidevi PS/SBC/CY
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
पंतप्रधान मोदी यांची मॉरिशसच्या पंतप्रधानांशी चर्चा
नवी दिल्ली, 31 मे 2019
नरेंद्र मोदी यांच्यासह सर्व मंत्रिमंडळाच्या शपथविधी समारंभात सहभागी होण्यासाठी आलेले मॉरिशसचे पंतप्रधान प्रविंद जगन्नाथ यांच्याशी आज पंतप्रधान मोदी यांनी चर्चा केली.
या द्विपक्षीय बैठकीत जगन्नाथ यांनी लोकसभा निवडणुकीत पुन्हा एकदा मोठ्या बहुमताने निवडून आल्याबद्दल मोदी यांचे अभिनंदन केले. मोदी यांनी जगन्नाथ यांचे आभार मानले तसेच दोन्ही देशातले संबंध अधिक दृढ करण्यासाठीची कटिबद्धता व्यक्त केली. दोन्ही देशांची सुरक्षितता तसेच विकासासाठी आणि हिंदी महासागर प्रदेशाच्या प्रगतीसाठी एकत्र काम करण्याबद्दल दोन्ही नेत्यांनी सहमती दर्शवली.
S.Tupe/R.Aghor/D.Rane
(Visitor Counter : 110
विज्ञान आणि तंत्रज्ञान मंत्रालय
महाराष्ट्रात ठाणे जिल्ह्यात आढळले नव्या प्रकारचे पठार; हवामान बदलामुळे प्रजातींच्या अतिजीवितेवर होणाऱ्या परिणामांविषयीची या पठारावर मिळू शकेल माहिती
नवी दिल्ली, 19 जानेवारी 2023
समुद्रसपाटीपासून कमी उंचीवर क्वचितच आढळणारे बसाल्ट दगडाचे पठार  महाराष्ट्रातील ठाणे जिल्ह्यात सह्याद्रीच्या रांगेत आढळले असून या पठारावर वनस्पतींच्या 24 विविध कुळांमधील 76 प्रजातींची नोंद झाली आहे. जागतिक पातळीवर जैवविविधतेसाठी महत्त्वपूर्ण आणि म्हणून धोक्यात असलेल्या भारतातील चार ‘ग्लोबल बायोडायवर्सिटी हॉटस्पॉट’पैकी एक सह्याद्रीची रांग आहे. या रांगेत आढळलेल्या या नव्या पठारावरील प्रजातींचा अभ्यास केल्यास हवामान बदलामुळे प्रजातींच्या अतिजीवितेवर  होणाऱ्या परिणामांविषयक माहितीचा साठा त्यातून खुला होईल, अशी शक्यता आहे. या माहितीमुळे खडकाळ पठारांचे जैवविविधतेच्या दृष्टीने महत्त्व व त्यांच्या संवर्धनाच्या गरजेविषयी जनजागृती करण्यास मदत होईल.
पुणे स्थित ‘आघारकर संशोधन संस्था’ गेले दशकभर सह्याद्रीतील, विशेषतः खडकाळ पठारांवरील जैवविविधतेचा अभ्यास करत आहे. खडकाळ पठारांवर मोठ्या प्रमाणावर आढळणाऱ्या प्रदेशनिष्ठ प्रजातींमुळे ही पठारे महत्त्वपूर्ण अधिवास ठरतात. या अधिवासात जगण्या-वाढण्यासाठी प्रजातींना आव्हानात्मक नैसर्गिक बाबींशी सातत्याने जुळवून घ्यावे लागते. या पठारांवर पावसाळ्यापुरते पाणी उपलब्ध होते, माती व अन्नांश मर्यादित असतो. त्यामुळे हवामान बदलाचे प्रजातींच्या अतिजीवितेवर होणारे परिणाम अभ्यासण्यासाठी हा अधिवास सुयोग्य प्रयोगशाळा ठरेल. अतिविषम परिस्थितीत प्रजाती कशा टिकाव धरतात याविषयीच्या माहितीचा ही पठारे उत्तम स्रोत आहेत.
आघारकर संशोधन संस्थेच्या चमूचे नेतृत्त्व करणाऱ्या डॉ. मंदार दातार यांनी अलीकडेच ठाणे जिल्ह्यातील मांजरे गावात समुद्रसपाटीपासून कमी उंचीवर असलेले बसाल्टचे पठार उजेडात आणले. या प्रदेशात असलेल्या खडकाळ पठारांचा हा चौथा प्रकार आहे. समुद्रसपाटीपासून उंचावर असलेली बसाल्टची, लॅटराईट  ची आणि कमी उंचीवर असलेली जांभ्याची पठारे असे तीन प्रकार यापूर्वी या प्रदेशात दिसून आले आहेत.
या नव्या प्रकारच्या पठाराच्या सर्वेक्षणात वनस्पतींच्या 24 विविध कुळांमधील 76 प्रजाती आढळल्या. अन्य तीन प्रकारच्या पठारांवर आढळणाऱ्या प्रजातींचा त्यात समावेश आहे. त्याचबरोबर, या पठारावरच आढळलेल्या विशिष्ट प्रजाती त्यात आहेत. हे पाहता बदलत्या पर्यावरणीय परिस्थितीत प्रजातींचे आपापसांतील संबंध कसे बदलतात हे अभ्यासण्याकरता हे उदाहरण विशेष ठरेल.
या संशोधनाबाबतचा शोधनिबंध स्प्रिंगर नेचरवर उपलब्ध संशोधन पत्रिका ‘नॅशनल अकॅडेमी ऑफ सायन्स लेटर्स’ मध्ये प्रकाशित झाला. ठाणे जिल्ह्यात उत्तर सह्याद्रीत असलेल्या मांजरे गावात आढळलेल्या समुद्रसपाटीपासून कमी – 156 मीटर - उंचीवरील बसाल्ट पठाराचे महत्त्व या शोधनिबंधात अधोरेखित केले आहे.
अधिक माहितीसाठी संपर्क – डॉ. मंदार दातार , वैज्ञानिक, जैवविविधता व पुराजीवशास्त्र गट आणि डॉ. पी. के. धाकेफाळकर , संचालक , आघारकर संशोधन संस्था, पुणे.
Publication Link: https://doi.org/10.1007/s40009-022-01188-6
R.Aghor/R.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 185
सुक्ष्म, लघु आणि मध्यम उदयोग मंत्रालय
नाविन्यपूर्ण धोरणांच्या माध्यमातून ग्रामीण भागात आणि खेड्यांमध्ये बदल घडवून आणण्याचे गडकरी यांचे आवाहन
नवी दिल्ली, 6 फेब्रुवारी 2021
नाविन्यपूर्ण, संशोधनावर आधारित विशेषतः ग्रामीण भागासाठी चिरकाल टिकणारा ,अमूलाग्र बदल घडवून आणण्याचे आवाहन केंद्रीय रस्ते वाहतूक आणि महामार्ग तसेच सूक्ष्म, लघु व मध्यम उद्योग मंत्री नितीन गडकरी यांनी केले. महाराष्ट्रात वर्धा येथे महात्मा गांधी आंतरराष्ट्रीय हिंदी विद्यापीठात एका कार्यशाळेमध्ये संबोधित करताना त्यांनी नमूद केले की, ग्रामीण उद्योग आणि खादी उद्योग वर्षाला 88,000 कोटी रुपयांचे उत्पादन करतात. जर लवचिक, नाविन्यपूर्ण धोरणे असतील आणि खेड्यातल्या लोकांचे जीवनमान सुधारण्याचे उद्दिष्ट असेल तर यामध्ये वाढ होऊ शकते. ग्रामीण उद्योगांमधून तयार झालेल्या उत्पादनांचे विपणन योग्य पद्धतीने झाले तर त्यांची विक्री देखील चांगल्या प्रकारे होऊ शकते, यावर मंत्र्यांनी भर दिला.
महात्मा गांधी, विनोबा भावे, पंडीत दीनदयाळ उपाध्याय, राम मनोहर लोहिया, आणि जयप्रकाश नारायण यांच्या तत्वांची आठवण करून देत ते म्हणाले, त्यांचे उद्दिष्ट एकच होते- खेड्यातील गरीबांचे जीवनमान सुधारणे. खेड्यांमध्ये रोजगार निर्मिती होऊ शकते, हे जोपर्यंत सुनिश्चित होऊ शकत नाही, आणि खेडी ही स्वच्छ आणि पुरेशा सुविधांनी परिपूर्ण असल्याचे सुनिश्चित होत नाहीत, तोपर्यंत या नेत्यांची स्वप्न पूर्ण होऊ शकत नाहीत, असे ते म्हणाले. ग्रामीण भागातील अर्थव्यवस्थेच्या विकासाअभावी स्वातंत्र्य मिळाल्यापासून देशाच्या एकूण लोकसंख्येच्या 30 टक्के लोकसंख्या ग्रामीण भागातून स्थलांतरित झाली आहे, असे मंत्री म्हणाले.
भारताच्या जीडीपीच्या 30 टक्के योगदान एमएसएमईचे असून ते 6.5 कोटी युनिट्स असल्याचे निदर्शनास आणत, गडकरी म्हणाले, सरकारचे उद्दिष्ट आहे की, हे योगदान जीडीपीच्या 40 टक्क्यांपर्यंत वाढले पाहिजे, त्यासठी खेड्यातील गरीबांना त्याचा फायदा होईल. धोरण असे आखले गेले पाहिजे, की ज्यामुळे गरीबांचे सक्षमीकरण होईल . मंत्री म्हणाले, “खेड्यांच्या बाबतीत आम्ही पाश्चिमात्यीकरणाच्या बाजूने नाही, पण आम्ही आधुनिकीकरणाच्या बाजूने आहोत. ही वेळ सामाजिक- आर्थिक परिवर्तनाची आहे.”
Jaydevi P.S/S.Shaikh/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 189
सहकार मंत्रालय
देशातील सहकारी संस्थांचे पुनरुज्जीवन
नवी दिल्ली, 9 फेब्रुवारी 2022
देशाला सहकाराचा समृद्ध वारसा असून सहकार क्षेत्र बळकट आहे. देशात राज्य सहकारी संस्था आणि बहु-राज्य सहकारी संस्था यांसारख्या दोन प्रकारच्या सहकारी संरचना आहेत. केवळ एका राज्यात कार्यरत असलेल्या सहकारी संस्था संबंधित राज्य सरकारच्या कायद्यांद्वारे प्रशासित असतात आणि एकापेक्षा जास्त राज्यात कार्यरत असलेल्या सहकारी संस्था केंद्रीय कायद्याद्वारे म्हणजेच ,'बहु-राज्य सहकारी संस्था अधिनियम, 2002  प्रशासित असतात. या संस्थांच्या प्रशासनाशी संबंधित कोणत्याही समस्या संबंधित स्तरावर हाताळल्या जातात. मात्र देशातील सहकार क्षेत्राला नवीन आयाम देण्यासाठी तसेच धोरण आणि इतर हस्तक्षेपांद्वारे सहकार क्षेत्र अधिक मजबूत करण्याच्या दृष्टीने, देशातील सहकार चळवळ बळकट करण्यासाठी स्वतंत्र प्रशासकीय, कायदेशीर आणि धोरणात्मक चौकट उपलब्ध करून देत सरकारने नवीन सहकार मंत्रालयाची निर्मिती केली आहे.
2018 च्या नॅशनल कोऑपरेटिव्ह युनियन ऑफ इंडिया  सांख्यिकीय अहवालानुसार, देशात 8.54 लाख सहकारी संस्था आहेत. इतर गोष्टींसोबत सहकारी संस्थांमध्ये प्रभावी प्रशासनाचा, नेतृत्व आणि व्यावसायिक व्यवस्थापनाचा अभाव, कमी प्रमाणात तंत्रज्ञानाचा अवलंब या गोष्टी सहकारी संस्थांच्या वेगवान आणि न्याय्य वाढीवर परिणाम करणाऱ्या आहेत.
तळागाळातील लोकांपर्यंत पोहोचणारी खरी लोक-आधारित चळवळ म्हणून सहकारी संस्थांचे प्रशासन अधिक सखोल करण्याच्या उद्देशाने, नवीन राष्ट्रीय सहकार धोरण आणि योजनांचा मसुदा तयार केला जात आहे आणि 'मेक इन इंडिया'वर लक्ष केंद्रित करण्यासह सहकार आधारित अर्थव्यवस्थेचे मॉडेल विकसित केले जात आहे. यामुळे सहकारातील सर्व विकासात्मक समस्या सोडविल्या जातील.केंद्र सरकारच्या मंत्रालयांसह संबंधितांकडून माहिती /सूचना मागवल्या आहेत.
सहकारी संस्थांना अधिक पारदर्शक आणि कार्यक्षम बनवण्यासाठी, मंत्रालयाने, सहकारी संस्थांचा राष्ट्रीय डेटाबेस तयार करणे, सुमारे 63000 सक्रिय प्राथमिक कृषी पतसंस्थांचे  डिजिटलीकरण यांसारख्या संबंधित उपक्रमांवर हितसंबंधितांशी सल्लामसलत सुरू केली आहे.
सहकार मंत्री अमित शहा यांनी आज राज्यसभेत एका प्रश्नाच्या लेखी उत्तरात ही माहिती दिली.Jaydevi PS/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 371
वस्त्रोद्योग मंत्रालय
कापूस उद्योगावर कोविड -19 चा परिणाम
नवी दिल्ली, 19 मार्च 2021
वस्त्रोद्योग मंत्रालयाने कापूस वस्त्रोद्योगासह कापड उद्योगात तरलतेला समर्थन देण्यासाठी विशेष उपाययोजना केली आहे ज्यात अनुदान जाहीर करण्याची प्रक्रिया सुलभ करण्यासाठी बँक हमी  ऐवजी आंशिक अनुदान देण्याचा पर्याय उपलब्ध करुन दिला आहे. सुधारित तंत्रज्ञान अद्यतनित निधी योजनेंतर्गत  100.36 कोटी रुपयांच्या एकूण 400 युनिट्सना आणि सुधारित पुनर्रचना -तंत्रज्ञान अद्यतनित निधी योजनेंतर्गत 42.52 कोटी रुपयांच्या 20 युनिट्सना समर्थन आहे. सन 2020-21  साठी कापसाच्या धाग्याचे अंदाजे महिन्यानुसार उत्पादन जोडपत्रात दिले आहे.
आंतरराष्ट्रीय कापूस दराच्या तुलनेत सध्याच्या कापूस हंगामात कापसाची सरासरी देशांतर्गत किंमत सुमारे 14 टक्क्यांनी स्वस्त आहे. भारत हा जगातील सर्वात मोठा कापूस निर्यातदार देश आहे. चीन, व्हिएतनाम, बांगलादेश हे कापूस निर्यातदार देश नसून कापूस आयातदार देश आहेत.
“फॅब्रिक फॉरवर्ड पॉलिसी उपक्रमांतर्गत वार्षिक स्रोत योजना राबविण्यासाठी, भारत, बांगलादेश वस्त्रोद्योग मंच  संस्थागत केला गेला आहे.
केंद्रीय वस्त्रोद्योग मंत्री स्मृती झुबिन इराणी यांनी आज लोकसभेमध्ये लेखी उत्तरात ही माहिती दिली.
Annexure
Monthwise estimated production of Cotton Yarn


|
|
Month
|
|
Production 
|
|
April 2020
|
|
229.60
|
|
May 2020
|
|
251.41
|
|
June 2020
|
|
280.57
|
|
July 2020
|
|
285.08
|
|
August 2020
|
|
290.94
|
|
September 2020
|
|
313.73
|
|
October 2020
|
|
337.63
|
|
November 2020
|
|
316.79
|
|
December 2020
|
|
321.09
|
|
January 2021
|
|
318.42
M.Chopade/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 82
पंचायती राज मंत्रालय
स्वयंपूर्ण पायाभूत सुविधायुक्त गाव याविषयी संकल्पना आधारित दृष्टिकोनाच्या माध्यमातून पंचायतींमधील शाश्वत विकासाच्या उद्दिष्टांचे स्थानिकीकरण  या विषयावरील दोन दिवसीय राष्ट्रीय कार्यशाळेचे उद्या चंडीगढ येथे उद्घाटन
पंजाबचे मुख्यमंत्री भगवंत सिंह मान, केंद्रीय पंचायत राज राज्यमंत्री कपिल मोरेश्वर पाटील,आणि पंजाब सरकारमधील ग्रामविकास आणि पंचायत मंत्री कुलदीप सिंह धालीवाल यांच्या उपस्थितीत होणार उद्घाटन समारंभ
या कार्यशाळेला देशभरातील पंचायती राज संस्थांचे निवडून आलेले 1300 प्रतिनिधी उपस्थित राहणार
स्वयंपूर्ण पायाभूत सुविधायुक्त गाव या शाश्वत विकासाच्या उद्दिष्टांच्या सहाव्या संकल्पनेविषयी संकल्पना आधारित दृष्टीकोनाच्या माध्यमातून पंचायतीमध्ये शाश्वत विकासाच्या उद्दिष्टांचे स्थानिकीकरण ' या विषयावरील दोन दिवसीय राष्ट्रीय कार्यशाळेचे पंजाबमधील चंडीगढ येथे 22 ते 23 ऑगस्ट 2022 दरम्यान, आयोजन करण्यात आले आहे. पंजाबचे मुख्यमंत्री भगवंत सिंह मान, केंद्रीय पंचायत राज राज्यमंत्री कपिल मोरेश्वर पाटील,आणि पंजाब सरकारमधील ग्रामविकास आणि पंचायत मंत्री कुलदीप सिंह धालीवाल यांच्या उपस्थितीत या कार्यशाळेचा उद्घाटन समारंभ होणार आहे. देशभरातील पंचायती राज संस्थांचे निवडून आलेले अंदाजे 1300 प्रतिनिधी या कार्यशाळेला उपस्थित राहणार आहेत.या राष्ट्रीय कार्यशाळेत तब्बल 34 राज्ये आणि केंद्रशासित प्रदेश सहभागी होत आहेत.
ज्या पंचायती रस्ते, पिण्याचे पाणी, स्वच्छता, पथदिवे, शाळा, प्राथमिक आरोग्य केंद्रे आणि दवाखाने, सामान्य सेवा केंद्र, स्थानिक बाजारपेठा, अंगणवाडी केंद्र, पशुधन मदत केंद्र, समुदाय केंद्र या क्षेत्रात स्वयंपूर्ण पायाभूत सुविधांच्या माध्यमातून अतिशय उत्तम पद्धतीने मूलभूत सेवा पुरवत आहेत त्यांना या कार्यशाळेत त्यांचे अनुभव आणि नाविन्यपूर्ण मॉडेल्स, धोरणे यांची माहिती सामाईक करण्यासाठी, तळागाळापर्यंत स्वयंपूर्ण पायाभूत सुविधायुक्त गाव ही संकल्पना राबवण्याचा, दृष्टीकोन प्रदर्शित करण्यासाठी व्यासपीठ मिळणार आहे.
या राष्ट्रीय कार्यशाळेत, विविध विषयांवरील दृष्टीकोनासह तळागाळातील शाश्वत विकास उद्दिष्टे  संस्थात्मक करण्याच्या अनुषंगाने, राज्ये आणि केंद्रशासित प्रदेश त्यांचे अनुभव आणि नाविन्यपूर्ण मॉडेल्स, धोरणे, दृष्टिकोन प्रदर्शित करतील आणि सामायिक करतील. पंचायती राज मंत्रालयाकडून सुधारित राष्ट्रीय पंचायत पुरस्कारांच्या वितरणासंदर्भात तपशीलवार सादरीकरण केले जाईल.
क्षमता बांधणी आणि प्रशिक्षण; चांगल्या पद्धती; देखरेख आराखडा , प्रोत्साहन आणि ग्रामपंचायत विकास आराखड्यात . शाश्वत विकास उद्दिष्टांच्या संकल्पना आधारित दृष्टीकोनाचे प्रतिबिंब उमटण्यासाठी अनुकरणीय धोरणे, दृष्टिकोन, एकत्रित कृती आणि या संदर्भातील नाविन्यपूर्ण मॉडेल्स प्रदर्शित करणे हा या राष्ट्रीय कार्यशाळेचा मुख्य उद्देश आहे.
दूरगामी संकल्पना आधारित दृष्टिकोनाद्वारे तळागाळात शाश्वत विकास उद्दिष्टांच्या स्थानिकीकरणाची प्रक्रिया संस्थात्मक करण्यासाठी विविध मॉडेल्सच्या माध्यमातून पंचायतींना बारकाईने अभ्यास करता यावा या अनुषंगाने ही राष्ट्रीय कार्यशाळा व्यासपीठ उपलब्ध करून देईल. तसेच आंतरराष्ट्रीय संस्था आणि स्थानिक प्रशासनातील विनिमय कार्यक्रमांद्वारे माहिती/कल्पनांची देवाणघेवाण करण्याची संधी प्रदान करेल.
प्रधान वैज्ञानिक सल्लागार कार्यालय, भारत सरकार
नॅशनल एअर क्वालिटी रिसोर्स फ्रेमवर्क ऑफ इंडिया  वर विचारमंथन कार्यशाळा
राष्ट्रीय प्रगत अभ्यास संस्थेने प्रधान वैज्ञानिक सल्लागार  कार्यालयाच्या मदतीने विकसित केलेल्या "नॅशनल एअर क्वालिटी रिसोर्स फ्रेमवर्क ऑफ इंडिया " या महत्त्वाकांक्षी राष्ट्रीय अभियानाचे उदघाटन केंद्र सरकारचे प्रमुख वैज्ञानिक सल्लागार प्रा. अजय कुमार सूद यांनी नवी दिल्लीतील इंडिया इंटरनॅशनल सेंटर येथे 22 जूनला केले. ही व्यवस्था हवेच्या गुणवत्तेचे डेटा संकलन, त्याच्या प्रभावाचा अभ्यास आणि विज्ञान-आधारित तोडगा लागू करण्यासाठी सर्वसमावेशक मार्गदर्शन पुरवेल.
या कार्यक्रमात बोलताना प्रा. सूद यांनी सरकार, उद्योग आणि नागरिक या सर्व हितधारकांना एकत्र आणण्याच्या गरजेवर भर दिला. 'प्रदूषणाचा सामना ' ही एक जटिल आणि बहुआयामी समस्या आहे, ज्यासाठी संशोधक, सरकारी अधिकारी आणि नागरिकांनी एकत्र येणे आवश्यक आहे. समस्येचे निराकरण करण्यासाठी एकात्मिक, बहु-क्षेत्रीय विज्ञान आणि तंत्रज्ञान दृष्टीकोन आवश्यक आहे, तसेच समस्येचा सामाजिक पैलू देखील समजून घेणे आवश्यक आहे” असे प्रा. सूद यांनी नमूद केले.
जलद उपाय शोधण्यासाठी संशोधक आणि उद्योग यांच्यात निकटचे सहकार्य आवश्यक आहे यावर भर देण्यात आला.
कार्यशाळेबाबत प्रश्नांसाठी कृपया यांना लिहा: gufranbeig[at]gmail[dot]com
युवा व्यवहार आणि क्रीडा मंत्रालय
एनएसएनआयएस पतियाळा आणि सीएसएस-एसआरआयएचईआर यांच्याकडून स्थानिक पातळीपर्यंत क्रीडाक्षेत्र मजबूत करण्यासाठी स्पोर्टस फिजीओथेरपी, स्पोर्टस न्युट्रीशन अभ्यासक्रमाची सुरुवात
क्रीडा विज्ञान स्थानिक पातळीवरील क्रीडापटूंपर्यंत पोहोचावे या हेतूने एनएसएनआयएस पतियाळा आणि सीएसएस-एसआरआयएचईआर , चेन्नई यांनी संयुक्तरित्या क्रीडा विज्ञान विषयातील सहा महिन्यांचा प्रमाणपत्र अभ्यासक्रम सुरु करण्याविषयी परस्पर सामंजस्य करार केला आहे. क्रीडा विज्ञानातील पात्र युवा खेळाडूंना याच विषयात आणखी कौशल्य प्राप्त करुन देण्याची संधी मिळावी, हा या अभ्यासक्रमाचा उद्देश आहे. पहिल्या टप्प्यात, स्पोर्ट फिजीओथेरपी आणि क्रीडा पोषण  या अभ्यासक्रमांची ऑनलाईन सुरुवात करण्यात आली आहे. यासाठी 3 ऑगस्ट 2020 पासून प्रवेश सुरु झाले आहेत. या अभ्यासक्रमाचा उद्देश, स्थानिक पातळीवर प्रशिक्षणात क्रीडा विज्ञान वापरण्यासाठी समुदाय प्रशिक्षक आणि विकास-स्तर प्रशिक्षकांना प्रशिक्षित करणे हा आहे.
या अभ्यासक्रमासाठी लेखी प्रवेश परीक्षेसाठी मास्टर्स इन फिजीओथेरपी  हा पात्रता निकष आहे. फिजीओथेरेपी पदवीधारक ज्यांना क्रीडा संस्था, क्रीडा संघ आणि क्लब यातील तीन वर्षांचा अनुभव आहे, तेसुद्धा यासाठी अर्ज करु शकतात. क्रीडा पोषण अभ्यासक्रमासाठी, अन्न आणि पोषण, अॅप्लाईड न्युट्रीशन, पब्लिक हेल्थ न्युट्रीशन, क्लिनिकल न्युट्रीशन अँड डायटेटीक्स, फूड सायन्स अँड क्वालिटी कंट्रोल किंवा स्पोर्टस न्युट्रीशन याविषयातील पदव्युत्तर पदवी असावी. याविषयांपैकी कोणत्याही विषयातील पदवीधारक, आणि ज्यांना नामांकित क्रीडा संस्था, क्लब किंवा राज्य किंवा राष्ट्रीय पातळीवरील संघासोबत काम करण्याचा अनुभव आहे ते प्रवेशपरीक्षेसाठी पात्र आहेत.
सहा महिन्यांचा अभ्यासक्रम ऑनलाईन पद्धतीने शिकवला जाणार आहे, यात स्पोर्ट फिजीओथेरेपी आणि स्पोर्टस न्युट्रीशन याविषयीच्या सर्व महत्वाच्या पैलूंचा समावेश असणार आहे. अभ्यासक्रमाचा भाग म्हणून कोविडनंतर दोन आठवड्याची शारिरीक कार्यशाळा आयोजित केली जाणार आहे. अंतिम प्रमाणपत्रासाठी सहभागितांचे मूल्यांकन ऑनलाइन प्रश्नमंजुषा आणि लेखी परीक्षेच्या आधारे केले जाईल.
तळागाळापर्यंतच्या प्रशिक्षकांसाठी क्रीडा विज्ञान विषयाचे महत्त्व सांगताना, भारतीय क्रीडा प्राधिकरणाचे वरिष्ठ कार्यकारी संचालक  कर्नल आर एस बिश्नोई म्हणाले, “नवीन क्रीडा विज्ञान अभ्यासक्रमाच्या माध्यमातून तळागाळातील क्रीडा परिसंस्थेला अधिक तंत्रशुद्ध प्रशिक्षण देऊन मजबूत करायचे आहे. या अभ्यासक्रमाच्या पूर्ततेनंतर हे व्यावसायिक प्रशिक्षक स्थानिक पातळीवरील सामुदायिक प्रशिक्षक आणि विकास प्रशिक्षकांसह कार्य करण्यास सक्षम असतील आणि कनिष्ठ खेळाडूंना अधिक चांगले प्रशिक्षण प्रदान करतील. दुसऱ्या टप्प्यात भारतीय क्रीडा प्राधिकरण व्यायाम शरीरविज्ञान, स्पोर्टस बायोमेकानिक्स, स्ट्रेन्थ अँड कंडिशनिंग, क्रीडा मानसशास्त्र या अभ्यासक्रमांची सुरुवात करणार आहे."
कोर्सच्या अभ्यासक्रमाबद्दल बोलताना सीएसएस-एसआरआयएचईआरचे संचालक प्रा. अरुणमुगम म्हणाले की, या अभ्यासक्रमांमध्ये स्पोर्टस फिजीओथेरेपी आणि क्रीडा पोषण या विषयातील नवीनतम आंतरराष्ट्रीय पद्धतींचा समावेश आहे. तळागाळापर्यंत क्रीडा विज्ञान पोहोचवल्यामुळे व्यावसायिक प्रशिक्षकांना खेळाडूंच्या आवश्यकतांची चांगली जाण होईल. सर्वोत्कृष्ट भारतीय प्रशिक्षक आणि परदेशी तज्ज्ञ हा अभ्यासक्रम शिकवणार आहेत.
अभ्यासक्रमांसाठी ऑनलाईन अर्ज 3 ऑगस्ट ते 10 ऑगस्टपर्यंत उपलब्ध असतील, पात्र उमेदवारांसाठी 16 ऑगस्ट 2020 रोजी लेखी ऑनलाईन परीक्षा घेतली जाईल. 24 ऑगस्ट 2020 पासून अभ्यासक्रमाचा प्रारंभ होईल.
माहिती आणि प्रसारण मंत्रालय
प्रत्येकजण मनापासून चित्रपट निर्माता असतो ही 'सिनेमा बंदी'ची मध्यवर्ती संकल्पना आहे
हा चित्रपट स्वतंत्र सिनेमाला मनापासून दिलेली मानवंदना आहे: राजेश निदिमोरू
गोवा/मुंबई, 28 नोव्हेंबर 2022
भारतीय सिनेमातील अनोख्या संकल्पना आणि कथानकाच्या स्पर्धेत पुढे वाटचाल करत दिग्दर्शक प्रवीण कंदरेगुला यांचा ‘सिनेमा बंदी’ हा विनोदी नाट्यमय चित्रपट तुम्हाला रिक्षा चालक ते सिनेमावाला पर्यंतच्या प्रवासाच्या हृदयस्पर्शी कथेशी बांधून ठेवेल.
'या चित्रपटाचा प्रत्येक पैलू नवा आहे, अगदी पटकथा लिहिण्यापासून ते निर्मात्याकडे कल्पना मांडण्यापर्यंत, त्यानंतर कलाकार आणि चित्रीकरण स्थळे शोधण्यापर्यंत प्रत्येक गोष्ट नवी आहे असे 'सिनेमा बंदी' चे निर्माते राजेश निदिमोरु यांनी 53 व्या इफ्फीमध्ये पत्र सूचना कार्यालयाने आज आयोजित केलेल्या इफ्फी टेबल टॉक्स सत्राला संबोधित करताना सांगितले.
एक विनोदी , वास्तवात खोलवर रुतलेला , नेटफिल्क्सवर प्रदर्शित झालेला हा चित्रपट मागील दोन आठवड्यांपासून पहिल्या क्रमांकावर आहे. निर्माते राजेश निदिमोरू यांनी स्पष्ट केले की योग्य स्टुडिओ आणि ज्ञात कलाकारांशिवाय हा चित्रपट करण्याचे एकमेव कारण त्याची अस्सल कथा आणि अभिनय हे आहे. . ‘चित्रपट हा मनापासून बनवलेला हा चित्रपट स्वतंत्र सिनेमाला दिलेली मानवंदना आहे. मला माझ्या करिअरची स्वतंत्र सुरुवात पुन्हा करायची होती आणि ती पहिली भावना पुन्हा अनुभवायची होती', असे ते म्हणले. हा चित्रपट खरे तर एक बऱ्यापैकी मनोरंजक चित्रपट बनला असता परंतु ताजेपणा आणि खरेपणा यामुळेच तो अद्वितीय बनला आहे, असे त्यांनी सांगितले. राजेश निदिमोरू यांनी अधोरेखित केले की इफ्फी हा मंच चित्रपट निर्मात्यांना इतर चित्रपट निर्मात्यांशी संवाद साधण्यासाठी आणि त्यांच्या कल्पना मांडण्यासाठी देशातील सर्वोत्कृष्ट व्यासपीठ आहे.
प्रत्येकजण मनापासून चित्रपट निर्माता असतो आणि कोणीही इच्छा असल्यास चित्रपट बनवू शकतो, असे या चित्रपटातून सांगण्याचा निर्मात्याने प्रयत्न केला आहे. ‘माझ्या वडिलांनी मला कॅमेरा दिला होता, तेव्हा माझ्या लहानपणापासून वैयक्तिक प्रेरणा घेऊन मला तो वापरायचा होता. त्यानंतर हा चित्रपट बनवण्याची कल्पना मला सुचली,’ असे दिग्दर्शक प्रवीण कंद्रेगुला यांनी सांगितले. या चित्रपटातील कलाकारांनी अभिनय केला नाही तर ते स्वतः ते पात्र जगले आहेत . खरी अभिव्यक्ती मिळवण्यासाठी, आम्ही कॅमेरा सेटअप लपवला, असेही ते म्हणाले.
पात्रांचे गावामधील चित्रण प्रेक्षकांना हसायला लावेल. चित्रपटाचे चित्रीकरण कर्नाटकातील मुलबगल तालुक्याच्या गावी झाले आहे. याबाबत पटकथा लेखक वसंत मरिंगंती म्हणाले की, या गावात केवळ 20-25 घरे आहेत आणि ती विखुरलेली आणि स्वच्छ होती, जे आमच्यासाठी एखाद्या चित्रपटाच्या सेटसारखे होते. आमच्या चित्रीकरणासाठी वातावरण अतिशय आरामदायक होते आणि कथेसाठी योग्य होते.
सारांश:
गावातील एक गरीब आणि धडपड्या रिक्षा चालक वीराबाबूला त्याच्या ऑटोरिक्षामध्ये मागे राहिलेला महागडा कॅमेरा दिसतो. गावातील एकमेव वेडिंग फोटोग्राफर गणपती त्याला सांगतो की सुपरस्टार्सचे ब्लॉकबस्टर सिनेमे बनवण्यासाठी हाच कॅमेरा वापरला जातो. उत्साही वीरबाबू ‘सुपरस्टार’ कॅमेरा, घेऊन एक ब्लॉकबस्टर चित्रपट बनवण्याचे ठरवतो आणि संपूर्ण गावाला त्याच्या चित्रपटात काम करायला सांगतो. अशा प्रकारे रिक्षाचालक ते सिनेमावाला असा त्याचा प्रवास सुरू होतो.PIB Mumbai | G.Chippalkatti/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 143
पंतप्रधान कार्यालय
पंतप्रधानांनी वाहिली आसाम चळवळीतील हुतात्म्यांना आदरांजली
पंतप्रधान नरेंद्र मोदी यांनी शहीद दिनानिमित्त आसाम चळवळीतील हुतात्म्यांना श्रद्धांजली वाहिली आहे.
ट्वीट संदेशात पंतप्रधान म्हणाले "शहीद दिनानिमित्त आसाम चळवळीतील महान हुतात्म्यांना आम्ही आदरांजली वाहतो. आसामची प्रगती आणि राज्यातील नागरिकांच्या सक्षमीकरणाबद्दलची त्यांची आवड आपल्या सर्वांना प्रेरणा देत राहिल."